Den nordjyske golfspiller, Søren Kjeldsen spillede en forrygende sidste runde af Volvo European Masters, men måtte alligevel se sejren glippe i omspillet.

Det var uhyre tæt på, at golfspilleren Søren Kjeldsen kunne noteres for sin blot anden European Tour-sejr, da Volvo Masters skulle afgøres søndag. Danskeren endte turneringen med samme score som de to briter Justin Rose og Simon Dyson, og derfor måtte turneringens vinder findes via et omspil. Her trak Justin Rose det længste strå og løb med sejren i turneringen på Valderrama-banen i Andalusien, hvor kun de allerbedste på European Tour fik lov at være med. Kjeldsen startede sidstedagen på en delt fjerdeplads, men var imidlertid hele syv slag dårligere end Rose, der på det tidspunkt førte turneringen. Danskeren lagde dog ud med to birdier og åd sig stille og roligt ind på englænderen, der omvendt havde en forfærdelig dag, i hvert fald på de første 18 huller. Rose præsterede tre bogeyer og sågar en enkelt dobbeltbogey, så da Kjeldsen gik ind til sidste hul, lå han faktisk i spidsen for turneringen, et slag foran tre andre spillere. Men nordjyden kiksede sit andet slag på hullet og sendte bolden i bunkeren lige venstre for green. Turen i sandet betød, at danskeren måtte indkassere rundens første og eneste bogey, og selv om hans score for dagen på 67 var den næstbedste set over hele turneringen, rakte det lige nøjagtigt ikke for Kjeldsen, der sluttede i én under par, samme score som Rose og dennes landsmand Simon Dyson. Omspillet fandt ingen vinder efter første hul, men Justin Roses vellykkede birdieput på andet hul viste sig at blive afgørende. I stedet for en førstepræmie på 666.660 euro måtte Kjeldsen derfor nøjes med en delt andenplads og 347.420 euro svarende til knap 2,6 millioner kroner. Også landsmanden Thomas Bjørn fik en pæn check med hjem fra turneringen. Bjørn endte på en delt niendeplads, otte slag efter vinderen, hvilket indbragte knap 85.000 euro eller godt 630.000 kroner. Turneringens to øvrige danskere, Anders Hansen og Søren Hansen, sluttede på en delt 25. plads. /ritzau/